

Den kinesisk-eide appen TikTok har på få år blitt svært populær blant barn i Norge, nå reagerer flere i miljøet selv på hvordan appen og noen av skaperne tjener penger.



I et fersk debattinnlegg hos Aftenposten tar Ingrid Bergtun (28) til orde for mer bevisstgjøring om hva som skjer på TikTok:

– På TikTok kan man ha livesendinger hvor man filmer seg selv og svarer på meldinger fra fansen. Det var da jeg så på livesendingen til en av de andre norske tiktokerne, at jeg reagerte. TikTok-brukeren ba følgerne om «panda» og «konsert» i bytte mot at hen la til følgeren på Snapchat eller sa følgerens brukernavn høyt i livesendingen.

Disse ulike ikonene går for virtuelle mynter som kan kjøpes i appen. Det gjør at en «panda» koster 50 øre og en «konsert» rundt 55 kroner. Den dyreste gaven kalt «drama queen» går for rundt 550 kroner.

Norske TikTok-ere oppgir til NRKbeta at TikTok selv får 50 eller 60 prosent av pengegavene, men selskapet har på direkte spørsmål ikke svart hvor stor andel det er snakk om.

Det reiser en rekke spørsmål om hvem som gir penger på plattformen, spesielt siden appen er kjent for å være svært populær blant norske barn:

– De fleste av kommentarene er barn og unge som tagger vennene sine, men også noen som skriver at de ikke får lov til å gi gifts, ikke har råd til det eller sender gråteemoji fordi de ikke kan være med, skriver Bergtun i innlegget.

I en Instagram-historie bruker Bergtun også eksempler fra en av direktesendingene til Carina Olsson (20) som går under brukernavnet ingentingfancy på TikTok. Hun har 76.100 følgere og har fått totalt 2,8 millioner «hjerter» på plattformen.

– Gått over stokk og stein

TikTok-eren Ida Celine Nordhaug (22) reagerer på måten Bergtun tar opp problemstillingen med å peke ut Olsson. Ifølge henne er problemet utbredt i Norge med flere store kontoer som oppfordrer brukerne om å gi pengegaver.

– Jeg synes det har gått over stokk og stein. Jeg synes det blir feil å oppfordre barn til å sende ekte penger, sier hun, men forsvarer Olsson:

– Hun tråkket feil og gjorde en feil, men hun starter også hver livesending med å si «husk å spør om tillatelse for å sende en gave».

Legger seg flat

Til NRKbeta forteller Olsson at hun tar selvkritikk, men føler seg urettferdig uthengt.

– Jeg legger meg flat for måten jeg har gjort det på og jeg har slettet en videoen fordi jeg selv mener det ikke var greit. Jeg vil være et godt forbilde, sier Olsson.

– Det er en kultur, ikke bare i Norge, men hele verden hvor folk har livestreams for panda og konserter. Det er noe jeg har vært en del av.

Hva synes du selv om at det er mulig for barn å sende deg penger på TikTok?

– Helt ærlig vil jeg si at jeg har tatt den i bruk. Jeg har vært kritisk til funksjonen, men så har jeg kanskje blitt litt for revet med, sier Olsson, som mener det bør komme tydeligere regler for direktesendinger på TikTok.

Hun tar til orde for at det burde være en aldersgrense for å kunne sende gaver, eller at muligheten fjernes helt. Nå skal hun bli flinkere til å «ikke starte slike konkurranser eller nevne funksjonen».

Trenger mer bevisstgjøring

Ingrid Bergtun forsvarer at hun brukte Olssen som eksempel på Instagram for å få oppmerksomheten om trenden og for å vise hvor alvorlig det er.

– Målet mitt med debattinnlegget var å rette oppmerksomhet til noe jeg opplever at har gått under radaren, sier hun.

TikTok-eren Kristoffer K. Kaalsaas (31) tar også til orde for økt bevisstgjøring hos foreldre og at det drøftes i miljøet:

– Jeg skulle gjerne likt å vist om foreldrene vet om dette. Synes de det er greit? Er dette øremerkede midler til spilling og sosiale medier, eller stjeler barna penger fra foreldrene for å få anerkjennelse?

Han har over 100.000 følgere på appen og arrangerer selv direktesendinger:

– Unge bruker det å gi gaver til å få oppmerksomhet og få flere følgere til seg selv. For eksempel fikk jeg en hjertefølt takk av en bruker på rundt 12-13 år fordi jeg nevnte navnet til personen og viste profilen i min sending. Det gjorde at brukeren fikk langt flere følgere. Det er spesielt viktig siden man må ha 1000 følgere for å selv kunne ha livesendinger, sier Kaalsaas, som understreker at han aldri har bedt brukere om å sende penger.

– Åpne armer

I Forbrukertilsynet oppgir Tonje Hovde Skjelbostad at de skal følge opp problemstillingen.

Tilsynet er nå i en kartleggingsfase, men erfaringsmessig ser de at direkte kjøpsoppfordringer kan være problematisk.

– Vi kan ikke ta kontakt med alle som prøver noe nytt på et sosialt medium, men våre armer er åpne. Det er bare å ta kontakt, sier Skjelbostad, til unge påvirkere som vil ha veiledning.

I et tilsvar skriver TikTok at:

– TikTok er opptatt av å skape et hyggelig og positivt miljø for alle brukere. Vi har en rekke retningslinjer, blant annet våre brukervilkår og retningslinjer for brukere, for å sikre at brukere og skapere oppfører seg respektfullt på plattformen.

– Vi oppmuntrer brukere til å rapportere inn uønsket oppførsel i appens rapporteringsfunksjon eller å sende oss en epost på feedback@tiktok.com. Vi vil fortsette å styrke våre retningslinjer og produkter for å sikre at brukerne tas godt vare på.

Har du gitt gaver på TikTok eller kjenner miljøet godt? Nå journalisten på 47756515 (telefon/Signal) eller martin.gundersen[at]nrk.no